钦定古今图书集成/方舆汇编/职方典/第1477卷 > 《纪北山夏游》邹应扬
## 钦定古今图书集成/方舆汇编/职方典/第1477卷 > 《纪北山夏游》邹应扬

庚申仲夏之望，秀实李君手摇羽扇，岸帻单衣，拉我
游北山，且曰：“服如是止矣，无重扰也。”邹子大笑曰：“予
也冬无裘，夏无葛，一布袍贯四时，请常服以从。”遂携
手去。时久旱之后，灵雨初霁，川流土润，憔悴种苗，赖
以得甦。蛙喧池草，鸠唤陇头。两人逡巡于青畦紫陌
间，躁气顿消八九。已而坐寺殿，面南山，见天马笔架，
众峰叠翠，如美人晓妆，又如朝彦搢笏，盖雨画山容
也。顷之，薰风南来，凉生殿角，李君起坐披衣。邹子曰：
“衣得无重扰乎？”相顾大笑。于是呼酒共酌，寺僧采苋
佐之。因思我两人顾非肉食者流，清福亦造物所忌。
今日多品诗文，饱饫山水，正未易得，何必兰亭修禊，
洛社耆英，始传其事其人乎？适客有“善琵琶者，扪弦
初弄，殊觉开颜，倏忽改调，令人双眉重锁。弹至再三，
不啻击碎唾壶之感，李使倚箫和之。噫！可悲也，亦何
奇也！琵琶响歇客语我，故知客蜀客也，昔称一时之
豪，一旦沦落，不偶至此，独一客也乎哉？英雄失路，托
足无门，比类皆然，客未之奇也。”李君曰：“诺。”邹子复大
笑，相与携手同归，而月照山间矣。